- Israelítalachi
- <
- 1
- >

Israelítalachi ereca jun pila
(Hebreos)
Caque fiqui: Monantiya miitoe in pilaca mo quinunca. In pila quimin tsachiri duque estudaica jun israelita jominue. Junni Diosichi Tenca yaca pila quisa carinue weyan israelítalaca micarichun. In pilabi itsanque Jesucrístobe penenamin israelítalaca micarinue:
Numari mate Diosi israelítalabe trato quica jominue. Anjelila jun tratoca paca jominlanue. Moiseri jun trato pilaca chuteca jominue. Aarón jun tratobe caque patele jominue. Junni jun tratobe duque ne animalilaca toteto nin poto Diosichi cuwano jominlanue yalachi jutsaca piyarichun. Tsanque Diosi israelítalabe caque trato quica jominue.
Junni Jesucristo corosibi puyanan, ya caque trato epe inue. Jesucristo anjelilaca fécari respetainun joe. Jesucristo Moiseca fécari mantá tan joe. Jesucristo Aaronca fécari poden patele joe. Jesucristo tencachique Apa Diosichi cuwapoinan, animalilaca cuwanoca duque fécari se jominue. Tsanque Jesucristo quica jun tratori unica tratoca duque fécari sen joeque micarinue in pilabi.
In pilabi duque payimin joe Jesucrístoca quereinoca natiya peleitulajonaque. Diosica quereitosiri nenasa payimin joe.
1
Diosichi Nao chiquilabe cuenta quica jonunca
1 Matu mate Diosi yachi mantate paminlaca erenue yape chiquilachi matu tatalabe cuenta polarilaquisa. Man quiraque man quiraque palaquisa carinue. 2 Junni amana mate, to jeraino queloinasa, Diosi yachi Naocaman chiquilabe cuenta quisa erenue. Yachi Naocari ticatiya piyanleca tsacumin jono joe tinue. Yachi Apachi mantate yari jeraca quica joe. To, yo, pe, ticatiya quica joe. 3 Naoca tenhito, Apa Diosica tsara sen joeque miintsan joe. Yanan Apa Diosi cuwentanan joe. Ya titiya jeraleca josa timin joe. Tsanque josa titumanpari, jerale tote jeraica jono jomin jonhoe. Junsi Diosichi Nao chiquilachi jutsaca jera tsaletobi, jamochi loto, Miya Diosichi tsa nan tala chudinue.
Diosichi Nao anjelilaca fe sen jonunca
4 Diosichi Naori anjelilaca duque fe sen joe. Diosiri yachi Naoca duque mantá tan suwanan, anjelilaca fe sen jochunae. 5 Diosichi Pilabi itsanque chuteca joe. Diosi yachi Naoca itsantica joe:
Lachi Nao joe tinue.
Amana nuca Lachi Naoe tiyoe tinue.
Junsi man postote Diosichi Pilabi itsanque chuteca joe:
Yachi Apa joanae tinue.
Lachi Nao jochunae tinue.
Anjelilaca mantimini natiya tsantitunue. 6 Yari Diosichi caque Nao joe. Junni Diosiri yaca na isa carichinato, itsantinue:
Lachi anjelila jeralela ya naicachi cale telenhinola joe tinue.
7 Anjelilaca mantimini Diosichi Pilabi itsanque chuteca joe:
Diosiri yachi anjelilaca wu cuwenta suwamin joe tinue.
Yabe mantaiminlaca nin cuwenta suwamin joe tinue.
8 Naocari Diosi itsantica joe:
Nunan Diosi joto, numatotiya mantamin joto polechunae tinue.
Nu Miya joto, seque mantachunae tinue.
9 Senca munarae tinue.
Seitonca natiya munaratue tinue.
Junto Diosi nuchi Diosi joto, nuca duque son josa carie.
Diosibe uyan mantaiminlaca nucari fe son josa carie tinue Diosichi Pilabi.
10 Junsi man postote Diosichi Pilabi Diosichi Naoca itsanque chuteca joe:
Nuri Miya joto, casale casaleri toca quinue.
Junsi yoquidocaman quinue.
11 Junlari unica ilaichunae.
Nu mantimini numatotiya sennan joto polechunae.
Tobe yoquidoberi unica tsanpa cuwenta, unica ilaichunae.
12 Nu tsanpaca tepaca cuwenta, yalaca jeraisa carichunae.
Camisaca canbiyaquinique cuwenta canbiyaquichunae.
Nu mantimini numatotiya canbiyaituchunae.
Numasitiya joto polechunae.
13 Junsi Diosi yachi Naoca man fiquiman pato itsantinue:
Lachi tsa nan tala chudide! tinue.
Nuca fe josa carichinayoe yape nuca pa jominlaca fe losa.
Junni fe losa carino fecári junte chude! tinue.
Anjelilacari natiya tsantica itoe. 14 Anjelilari Diosibe seque mantaiminla joe. Yalari puca itonla joe. Diosi mantaca junni nenaminla joe Diosi se larino junlaca cuidaichun.

- Israelítalachi
- <
- 1
- >

© 2012 WBT