- Israelítalachi
- <
- 8
- >

8
Jesús casan trato quimin jonunca
1 In pilabi jera chutenato, in tenchi tsanque chutenayoe: Tsanque fe sen mantá tan pateleca talarayoe. Jun tenchi tsanque cuenta quinayoe. Ya patele Diosichibi chudica joe Diosi mantananunte tsa tede nanchi. 2 In tote patelelari Diosichi tsara sen tamobi ticatiya quimin jominlanue jali yabi. Jun yacari tsachila jalica ya quica jominlanue. Cristo mantimini jamochi Diosichi tsa postobi ticatiya quimin joe. Jun postoca tsachilari quilaquitue; Miya Diosi quica joe.
3 Junni jerale mantá tan patelelari Diosichi epe cuwanola joe. Epe cuwan, animalica toteto cuwan, quinola joe. Yape tsanque cuwalaquinasa patelela suwaca joe. Junni Jesunan patele joto, yanan ticatiya cuwano jochunae. 4 Aman junni Jesuri tote nenamanpari, patele itono jomin jonhoe. Diosichi mantá pilabi numa chuteca joe uyanla patele jonola joeque, yape yalari Diosichi ticatiya epe cuwalaquisa. 5 Junni ya patelelari in tote Diosichi posto tinunbi ticatiya quilaquinasanan, ya postori Diosichi tsa posto itominue. Diosichi tsa postori jamochi joe. Matu mate Moisés ya jali yaca quechinasanan, Diosi ya jamochi postoca quirawonue Moiseri niyaque jali ya quino jonunca miisa. Itsanque panue:
Nu dubi chusa Diosichi postoca nuchi quirawoyoe tinue.
Junni Diosichi jali ya quinato, sele tenca cato quina! tinue dubi nechi quiraca tsannan quichun.
6 Jun patelela in tote Diosichi tenchi quimin jominlanue. Tsan josanan, Crístori jamochi Diosichi tsa postobi quinato, fécari seque quimin joe. Matu mate Diosiri israelítalabe trato quinue. Amana mate chiquilachi tenchi fécari seque queyanae tito, casan trato quica joe. Yari fécari sen trato joe. Jun tsanquenan Crístori israelita patelelaca fécari sen patele joe. 7 Caque trato falta itomanpari, manca tratoca quino itono jomin jonhoe. 8 Tsan josanan, Diosiri israelítalaca seque nenatuminla joe tinue. Jun tenchi Diosichi Pilabi itsanque chuteca joe:
Miya Diosi itsantica joeque chuteca joe.
Manca mate israelítalabe casan trato manqueyanae tinue.
Judachi alicalabenan ya trato queyanae tinue.
9 Ya tratori yalachi matu tatalabe trato quica cuwenta itochunae tinue.
La Diosi yalachi matu tatalaca tedele cato, Egipto tobi nechi larinato, yalabe trato quicayoe tinue.
Yala mantimini la trato quica jonunca tennatumin ilaie tinue.
Junni lanan yalaca telaquepoyoe tinue.
10 Miya Diosiri manca mate israelítalabe casan trato manqueyanae tinue.
Itsanque jochunae tinue: Lachi mantaca miisa cariyanae tinue.
Lachi mantaca yalachi tencabi poanae tinue.
Yalachi Diosi joanae; yalari lachi tsachila jolajochunae tinue.
11 Jeralela numa Diosibe penenaminla joto, amicola tala, o acola tala Miya Diosibe cayailaide! tilatituchunae tinue.
Mantá tanlanan, epe tsachilanan labe penenamin jolajochunae tinue.
12 Lari yalaca laquirato, yala seiton quilaquinunca jera perdonaiyanae tinue.
Yalachi jutsaca pansiniiyanae tinue.
13 Junni Diosi tsantinato, casan tratoca pánaminue. Junni casan tratoman quinari, matu tratori unica manpatinue. Junni ya matu trato unica itori, epe inatori, moora jera epe ino jominue.

- Israelítalachi
- <
- 8
- >

© 2012 WBT