- Filemonchi
- <
- 1
- >

San Pablo Filemonchi
ereca jun pila
Caque fiqui: Filemón oco tsachi jominue. Colosa pueblobi chuto Jesucrístobe penenamin jominue. Junni jun mate jerale oco tsachilari epe mantato tanun esclabo tinunlaca taminlanue. Esclabolari animalila cuwenta tanun jominlanue. Esclabolaca calachi can, o osin, quimin jominlanue. Junni esclabolachi pacara quituminnan, yalaca trabaja quisa carimin jominlanue. Esclabola mansujinaminca mancatori, yalaca totemin jominlanue yape uyan esclabolari junca quirato jele ito sujilaitusa.
Aman Onésimori Filemonchi esclabo jominue. Yari Filemónchibi nechi sujito Roma puebloca jica jominlanue. Junni junbi Páblobe tulaito Diosichi fiquica miito Jesucrístobe cayainue. Pablo jun mate doraminue. Junni Onésimori Pábloca duque ayudaimin jominue. Tsan josanan Pablo leyca respetaintsan joe tito, yaca Filemónchica manherenue. Junni yaca manherenato, in pilacanan erenue. Junni in pilabi Filemonca payinae Onésimoca totetun, nin casticaquin, quitusa. Esclabo jotonan aconan joeque tenca casa payinue in pilabi. Wata 60 tsansite Pablo in pilaca quinue.
1
1 La Pablo in pila quinayoe aco Filemónchica erechun. Jesucrístoca paca fiquica micarimin jonun tenchi dorato, in pila quinayoe. La Timotéobenan nuchi erechun pila quilaquinayoe. Filemón, nu duque laquiranun amico joe. Chiquila Jesucrístochi tenchi ticatiya quinasanan, nu pequimin jominhe. 2 Jesucrístochi uyan tsachilabenan saludailainayoe jerale nuchi yabi layaiminlabe. Soqui Apiabenan saludailainayoe. Aco Arquípobenan saludailainayoe; nu chiquilabenan Diosichi tenchi ticatiya pequimin jominhe. 3 Chiquilachi Apa Diosibe Miya Jesucrístobe nulaca laquirato cuidaisa rocailainayoe yape nula wepanatuto pansi chularasa.
Filemón laquiramin jonunca
4-5 Filemón, inte la nuca meraca joyoe. Nu Miya Jesuca seque quereimin joto, yachi tsachilaca duque laquiraeque meraca joyoe. Jun tenchi numasitiya lachi Diosibe rocainato, nuchi tenchinan Diosibe acradeseimin joyoe. Nu Jesucrístobe cayaica joto, uyanlabe duque sen joe. 6 Junni la Diosibe rocainayoe nuca quiran, merán, quiminla Diosica fe miilaisa. Diosi Jesucrístobe cayaiminlabenan tsara sen joeque miilaisa rocainayoe. 7 Nuri Jesucrístochi tsachilaca laquirato, yalaca ayudaito son tenca suwamin joe. La juncanan meráto duque son tinayoe.
Onésimochi tenchi fabori rocainunca.
8 Junto nube nasi rocaino muquee. Crístochi mantá tan joto, nuca mantano muquinari, mantano podeinoyoe. 9 Tsan jotonan, mantano muquetue. Nuri tsaracari laquiramin joe. Jun tenchi nuca mantatiyoe; nube rocaichinayoe. La Pablo unica joto, amana Jesucrístochi jonun tenchi dorayoe. 10 Junto nube rocaichinayoe. Inte tsachi manca lachi nao cuwenta joe. Yachi tenchi nube rocaichinayoe Onésimochi tenchi. Dorato yachi apa cuwenta iyoe. 11 Casale Onésimori nuchi tenchi se quimin itominue. Amanale nechi nuchi tenchi sen jochunae. Lachi tenchinan duque sen joe. 12 Yaca tsaracari laquiratonan, tsacuminchica manherentsan joe tito, nuchica manhereniquinayoe. 13 Nuchica manjituto, labe pechuno se jono jomin jonhoe. Inte la Jesucrístoca paca sen fiquica micarimin joto dorasanan, Onésimori seque caayudainano jomin jonhoe. Nuchi epe mantato tanun esclabo joto, la doraminca ayudainari, nu patsa laca cuidainamin cuwenta jono jomin jonhoe. 14 Tsan josanan nu camantatunari, Onésimoca labe pechusa carino podeitiyoe. Nuri yaca tsacumin joto, mantano podeino joe. Nuri labe sen jono munaratori, nuchi tenca mántanan sen jono joe. La sonba tito nuca sen josa carino podeitiyoe.
15-16 Casale nu tsacumin josari, nuchi esclabo jominue. Amana esclabo jotonan, nuchi aco cuwentanan jochunae Jesucrístochi tsachi pejoto. Junni ya sujica jotonan manjatobi, nuchi tenchi fe sen jochunae. Nasi piyatobi manjato, aman numatotiya nube pemanchuto polechunae. Junni lari yaca acoca cuwenta laquirayoe. Nunan acoca cuwenta fécari yaca laquirachunae. Tsachilachi mite, Miya Jesucrístobe penenaminlachi mitenan, yaca fécarinan laquirachunae.
17 ¿Junni nuri laca niyaque tenca canayun? ¿Laca nube parejo peayudaimin joeque tenca canayun? Tsanque tenca canatori, laca cuwenta Onésimoca facariniquede! 18 Nuca seiton quica jonari, o nuchi ticatiya neloranari, la se patariyanae. 19 La Pablo in fiquica lachi tedechi pila quinayoe: Nuchi ticatiya neloranuncatiya la jera pacara quito cuwanae. Tsan josanan, ¿nunan lachi nelo patica cuwenta jotiyun? La itomanpari, nuchi tenca numanan se lono itono jomin jonhoe. 20 Junni aco, nuri Miya Jesucrístoca quereimin jonun tenchi, junsi lachi tenchinan, Onésimoca laquirasa tenjae. Nu tsanque lachi tencaca son josa caride!
21 La pila quinato tenhiyoe nuri la rocainanunca meráchunaeque. La rocainanunca fécari quichunaeque mirayoe. 22 Junsi man fiquiman rocaino muquee. Lachi tenchi tamoca sena! nube moora fecári chuchun. Nulari Diosibe rocailainae yape laca manlarisa carisa. Junni nula tsanque rocailainanan, la moora manloichunaeque tenjae. Junto manlosi, nuchica janae.
Saludo
23 Epafras nuchi saludo erenae. Yanan Jesucrístochi tsachi jonun tenchi pedorae la cuwentanan. 24 Labe peayudaiminlanan nuchi saludo peerelaquinae Márcobe, Aristárcobe, Démabe, Lúcabe.
25 Chiquilachi Miya Jesucrístobe rocainayoe yape nulacanan laquirato cuidaisa. Tsanqueri joe.

- Filemonchi
- <
- 1
- >

© 2012 WBT