- Caque Coríntolachi
- <
- 1
- >

San Pablo Coríntolachi caque
ereca jun pila
Caque fiqui: Corinto pueblo griégolachi duque inportante pueblo jominue. Junsi junbi chuminlari duque, duque seitonque nenamin jominlanue. Leyan sona tan, winan in, nene pan, ti uyantiya quin, quito nenamin jominlanue. Yalachi epe diosi tinun moldelachi cale culto quichunnan, niyan unilalabetiya seiton imin sonalabe petsodimin jominlanue. Tsanquinato ya diosilaca adorailainayoe timin jominlanue. Junsi Coríntobi duque casan fiquica miino muna pun jominlanue. Ti fiquicatiya miino muna punla joto, uyanlaca duque fécari min jolajoyoe timin jominlanue.
Junni weyan coríntolari Jesucrístobe cayaito, ya seiton cosalaca tsanle jera purano jominlanue. Junni weyanlachiri duque tenfe jominue ya matu costunbreca purato casan tala nenano miichun. Jun tenchi Jesucrístochi tsachi bolonbi duque problema jonan, Pablo yalaca payichun in pilaca quinue. Weyan coríntolari Páblochica jato yabe cuenta polarica jominlanue ti problema jomin jonunca. Junsi Crístochi tsachila tala mantá tanlanan Páblochica pila ereca jominlanue yape yari beconan pila quito payisa.
Pablo in pilaca caquituminnan, manca pilaca numa quica jominue. (5:9-10-bi quirade!) Junni ya pilari amana itoe; tsanle piyaca jominue. Pablo Efeso pueblobi nechi in pilaca quito erenue wata 55 tsansite.
1
1-2 La Pablo in pilaca nulachi erechun quinayoe Coríntobi chuminlachi. Diosinan laca wenteno muquinan wenteca joe yape Jesucrístochi mantá tan nenasa. Labe junsi chiquilachi aco Sóstenebe nulachi saludo erelaquinayoe. Nulari Diosichi bolon tsachila jolajoe. Junnan nulacanan Diosi wentenue yape Jesucrístochi sen tsachila jolajosa. Piyanle tote Miya Jesucrístobe cayaito penenaminlaca wentenato, nulacanan pewentenue yape jeralela yachi tsachila jolajosa. Yalachi Miya joto, chiquilachinan Miya joe. 3 Chiquilachi Apa Diosibenan, Miya Jesucrístobenan rocainayoe nulaca laquirato wepanatuto pansi chularasa carisa.
Diosi nulaca laquirato ayudaie tinunca
4 La nulachi tenchi Diosibe numasitiya acradeseimin joyoe nulaca laquirato ayudainueque. Nulanan Jesucrístochi tsachila jonan, nulaca ayudainae 5 yape jera sen fiquica mirato seque pato nenalarasa. Yachi tsachila jonan tsanmin joe. 6 Nulari Crístoca paca fiquica meráto, ya fiquica duque tencabi pocalaquee. 7 Junni Diosi nulaca seque ayudainan, ticatiya jera quino poden jolajoe. Chiquilachi Miya Jesucristo manquiraisa nula meralarae. Junni junca méraminnan, Diosichi Tencachi mantate ticatiya quino podenla joe. Diosichi Tenca nulaca ticatiya jera quino poden suwato cuwae epe cuwanun cuwenta. 8 Nulaca seque nenasa carichunae yape Jesucristo juisio quino mate culpa iton jolajosa. 9 Junca Diosi nene patumin joe. Ya nulaca cayaisa tica jominhe yape yachi Naobe man junni jolajosa. Ya Naori chiquilachi Miya Jesucristo joe. Junni nulaca Crístobe cayaisa tito, seque nenasa carichunae nene patuto.
Pataato nenano itonunca
10 Acola, soquila, chiquilachi Miya Jesucrístochi mantate pato nulaca payinayoe yape man parejori tenca calaquisa. Man tala man tala tenca catuntsan joe. Man parejori tenca cato, man junnique tenca cato nenanola joe. 11 Acola, soquila, Clóela labe palaquee nulari duque pataato nenalaraeque. 12 Itsanque joe latie: Weyanlari labe penenaminla joyoe tin, weyanla Apólobe penenaminla joyoe tin, weyanlari Pédrobe penenaminla joyoe tin, weyanlari Crístobe penenaminla joyoe tin, timinla joe latie.
13 Junni ¿ti quichun tsantin chularayun? ¿Cristo quitsaica jun? ¿La Pablo nulachi tenchi corosibi puyaca join? ¿Lachi tsachila ito mumunhicalayun? 14-16 Diosibe acradeseinayoe nulaca layan mumuntiyoeque, Críspobe Gáyobecari mumuncayoeque. Tiyanan Estéfanalacanan mumuncayoe. Nulaca nantanancari mumuntiyoe tenjae. Junni yalacasiri mumuncayoeque acradeseinayoe. Layanlaca mumunca jomanpari, nulari pansile epele pato, lachi tsachila suwachun mumunnaminhe tino jominla jonhoe. 17 Crístori laca mumunsa eretucae. Jesucrístoca paca sen fiquica micarisa erecae. Junni tsachilachi mite epele uraran micaya fiquichi micarisa eretucae. La tsanque micarinari, junni tsachilari Diosibe cayaitonan, lachi uraran fiqui tenchiri cayailaichunae. Cristo corosibi puyanun tenchi cayailaituchunae. Ya duque seitochunae. Junni tsachilachi mite uraran epele micaya fiquichi micaritiyoe yape Cristo sonban joto tsachilaca yabe cayaisa carisa.
Cristo tsaracari sonban joe; yachi fiqui tsara micaya fiqui joe tinunca
18 Junni tsachilachi mite uraran fiquichi micarituto, Diosichi sen fiquica micarimin joyoe Cristo corosibi puyanueque. Yucanchibi puyano junla mantimini jun fiquica epe joe timinla joe. Chiquilari wari se lominla joto miralarayoe ya sen fiqui joeque. Jun fiquica meráminlachi tenchi Diosi sonban joto ayudaichunae. 19 Diosichi Pilabinan junca itsanque chutesa carica joe:
Diosi ticatiya duque miraminlaca pato, miiton jolajoe tiyanae tinue.
Duque tenca ocolaca tenca itonla joe tiyanae tinue.
20 Diosica tennatuminla tala epe patilaichunae. Miraminla epe miilaichunae. Estudiaiminla epe estudiailaichunae. Abocadola epe palaquichunae. Diosi tenhisa carimin joe tsachila tala tsaracari mirayoe tinaminlari epenan miralaraeque. 21 Ya tsachila duque miraminla jotonan, Diosica miino podeitucala joe. Diosi tsa miramin joto, tsan josa carinue tsachilaca uyan quiraque se larichun. Tenca mánta Diosica miino podeitunan, chiquila micarica fiquica quereiminlaca se lariyanae tinue. Ya tsachilari Diosichi fiquica micarinoca epe joe timinla josanan, Diosi tsanque se larinoca se joe tinue.
22 Juntonan israelítalabe israelita itonlabe quereituchi timinla joe. Israelítalari quereichun, wepanato quirantsancari sonba quisa timinla joe. Junni israelita itonlari quereichun, tsara micaya fiquichi micarisa timinla joe. 23 Chiquila mantimini micarinato, Cristo corosibi puyaca jonunca micariminlayoe. Junni israelítala jun fiquicari merátori, natiya cayaituchi timinla joe. ¿Ti quira corosibi puyaminbe cayaino jocaichinan? tito cayaituchi timinla joe. Israelita itonla mantimini chiquilachi fiquica meráto, yalanan cayaituchi timinla joe. Ya micaya fiqui itoe tito cayaituchi timinla joe. 24 Diosi wenteca junla mantimini tuca miralarayoe. Israelítalabenan, israelita itonlabenan Diosi wenteca junla jotori, tuca miralarayoe. Cristo Diosibe sonban joto tsaracari sonban joe. Crístoca paca fiqui Diosichi fiqui joto, tsara micaya fiqui joe. 25 Diosiri miino tenfetuminnan, tsachilaca fécari mirae. Diosiri sonban jono tenfetuminnan, tsachilaca fécari sonban joe.
26 Acola, soquila, Diosica tennatuminla tala weyan weyanlari duque podenla, duque mantá tanla, duque miraminla joe latie. Diosi nulaca wentenato mantimini, duque podenlaca, nin duque mantá tanlaca, nin duque miraminlaca, wentetuca joe. 27 Junni tennatulajona! Tenca iton tinunlaca Diosi wentemin joe tenca tan tinunlaca lucarichun. Podeiton tinunlaca Diosi wentemin joe poden tinunlaca lucarichun. 28 Epe joe tinunlaca, seiton joe tinunlaca Diosi wenteca joe. Ti iton jonuncatiya josa carimin joe titiya numa jonuncatiya itosa carichun.
29 Diosi tsanquimin joe yape mo tsachinantiya yachi cate fe joyoe tilatitusa. 30 Ya nulaca Jesucrístobe pesonnasa carimin joe. Junni Jesucrístori Apa Diosichi mantate chiquilaca duque seque quimin joe. Chiquilaca mirasa carimin joe. Yachi tenchi Diosi chiquilaca sen jolajoe timin joe. Ya chiquilaca se larimin joto, fe seisa caridede jimin joe. 31 Jun tenchi mo fe jonunca tenca cano muquinari, tencachique fe joyoeque tenca catuntsan joe. Miya Jesucrístoca pantsan joe ya fe joeque. Diosichi Pilabi chuteca joe tsantintsan joeque.

- Caque Coríntolachi
- <
- 1
- >

© 2012 WBT