- San Juan
- <
- 1
- >

San Juan
chuteca sen fiqui
Caque fiqui: Jesucristo duque tsachilaca micarimin jominue. Junni ya duque tsachilale nechi chunca paluca tsachilacari wenteca jominue yachi mantá tan jolajosa. Junsi ya chunca palucale nechi pemanca tsachilari yabe fécari quelole nenamin jominlanue Pedro, Jacobo, junsi Juan. Junni ya Juanni in pilaca Dioisichi Tencachi mantate chutenue. Yanan Juanchi Caque, Juanchi Benete, junsi Juanchi Debi Pila chutenue. Junsi Juanchi quirajanuncanan chutenue. Yari israelita jotonan, israelita itonlachi tenchinan pila quinaminue. Jun tenchi israelítalachi fiquichi man fiqui man fiqui patori, tuca manpamin joe yape israelita itonlanan entendeilaisa. (1:38-bi, 1:41-bi quirade!) In pilaca wata 85 tsansite chutenue Jesucristo micarinun male nechi mante chunca wata tsansi polenunbi.
1
Jesucristo Diosi jonunca
1 To quino mate numa jominue. Diosibe pejominue. Yari tsachilachi micuwanue Diosi niyan jonunca. Junto yaca “Diosichi Fiqui” tinun joe. Junto “Diosichi Fiqui” tinun jotonan, yanan Diosinan jominue. 2 Numari mate tinantiya caitosanan, yari Diosibe numa pejominue. 3 Yari jera quinue Diosichi sonbabe. Ya itomanpari, tinantiya itono jomin jonhoe. 4 Yari tsachilaca sonnasa carimin joe. Tsachilaca sonnasa carito, tencabinan tsen suwamin joe. 5 Yucan mantimini tsachilachi tencaca nemen suwachi timin joe. Tsantinatonan, ya tseminca piyarino podeitumin joe. Nementenan catsequiniquinae.
6 Junni manca tsachiri Diosi mantaca jun jominue Juan mumun. 7 Yari tsen suwaminca cuenta polarichun jominue yape jeralela junca meráto tsen suwaminbe cayailaisa. 8 Juanni tsen suwamin itominue; yaca cuenta quiminsiri jominue. 9 Tsen suwamin mantimini tobi pataca jominue. Yari jeralelachi tencabi tsemin joe. Tsachilachi tencabi yasiri tsaracari tsemin joe yape miralarasa.
10 Junto to quimin jotonan, totenan chuminue. Tsan josanan, jerale tote chuminlari yaca mo jonunca tenhitulajonue. 11 Ya quica tobi manpatanan, yachi tsachilanan yabe cayailaitunue. 12 Weyan weyanla mantimini yaca tennato yabe cayailainue. Junni yalaca Diosichi nalala ino podeisa mantá cuwanue. 13 Junni Diosichi nalala inori uyan quiraque joe. Tsachi nalala nainun cuwenta itoe. Diosi patsa yachi nalala suwamin joe.
14 Junni ya “Diosichi Fiqui” tinun jominnan tsachi inue. Tsachi ito, chiquilabe pesonnaminue. Duque laquirato, tsarasica pamin jominue. Apa Diosichi mancari Nao joto, duque mantá tan jominue. Junni tsan jominca chiquilari quiralaquiyoe. 15 Junni Juanni yaca quirato cuenta quee. Sonba pato, itsantie:
—Nulabe cuenta quinato, laca fe mantá tan tsachica cuenta quicayoe. ¿Yari laca caquenan jominue tituan? tie. ¿Junto lachi benechi jatonan, laca fe jochunae tituan? tie. Junni la tsantica jun tsachiri Jesús joe tie.
Juanni Jesuca tsanque cuenta quee.
16 Junto Jesuri tsaracari sen joto, jeralelabenan sen joe. Chiquilaca duque laquiramin joto, chiquilabe nantanancari seide seide jimin joe. 17 Jana Moisés matu mate Diosichi mantaca micarinatonan, Diosi tsaracari laquiraequeri patunue. Jesucrístori junca pae. Yari tsarasica pamin joto, Diosi laquiraeque pae. 18 Uyanlari Diosica natiya quiralaquitue. Yachi mancari Nao mantimini yabe man parejo chumin joto yaca micuwae.
Mumunmin Juanbe panhanunca
19 Junni israelítalari Juanbe panhabi Jerusalenbi nechi jalaie. Patelelabe yalachi lebita tinun ayudaiminlabe jalaie. Yala israelita mantaminla mantaca junla jato, ¿Moyun? tilatie. 20 Junni Juannan tsaracari tuca pato, itsantie:
—Diosi wenteca jun Cristo tinun tsachi itoyoe tie.
21 Junni Juan tsantinunsi, ya itotori, ¿matu to Elíayun? tilatie. Juanni yanan itoyoe tie. Junni yala jaca junlari mannan manpanhalaquee:
—Diosichi mantate pamin tsachi jano jominue. ¿Yayun? tilatie.
Junni Juanni te, yanan itoyoe tie. 22 Junni Juan tsantinan, israelítala manan manpato itsanlatie:
—Mo jototiya paniquede! tilatie chiquilaca ereminlabe mo jonunca manpalaquichun. ¿Mo joyoe tiyun? latie.
23 Junni Juanni itsantie:
—Matu to Isaías Diosichi mantate pila chuteto, laca panue. Niyanlanantiya chutunun postote tsachi manca sonba pato payimin jochunaeque chuteca joe tie. Miya jano jonun tenchi jera manseilainade! tichunaeque chuteca joe tie. Junni lari ya tsachi joyoe tie.
24 Aman Juánchica jaminla weyanlari fariseo tinun bolon jominlanue. 25 Junni yalari itsanlatie:
—Nuri Cristo itotori, Elíanan itotori, Diosichi mantate jano jun tsachinan itotori, junni ¿ti quichun mumunnayun? tilatie.
26-27 Junni Juanni beco manpato itsantie:
—Lari nulaca pibiri mumunnayoe. Manca tsachi mantimini laca benechi jachunae tie. Nulachite numa nenasanan, nulari yaca miitolajoe. Yari laca fécari mantá tan tsachi joe tie. Ya tsaracari sen jonan, lari yachi sapato silicari woleto cuwanotiya sen itoyoe tie seri sen jotonan.
28 Betábara pueblobi Juanbe tsanque panhalaquinaminhe Jordán pi man becochi. Juan junte mumunnaminhe.
Jesús Diosichi opisa na cuwenta jonunca
29 Junni ayuna nanchi Jesús Juánchica janue. Junni janaminca quirato, Juan yaca itsantie:
—Quiralaquede! tie. In Jesús Diosi cuwaca jun opisa na cuwenta jochunae tie. Piyanlelachi jutsaca piyarimin jochunae tie. 30 ¿Quisinan lari yaca patuan? ¿Laca benele laca fe sen tsachi manca jachunae tituan? tie. Lari na caitosanan, yari numa jominue; junto laca fe tsachi joe tie. 31 Junni lanan miitomanyoe tie mo jonunca. Tsan jotonan, yape israelítalari yaca miilaisa pibi mumunnamanyoe tie.
32-33 Junto Juan Jesuca jun cuenta quinato, man fiquinan itsanque pae:
—Lanan miitomanyoe tie ya mo jonunca. Junni Diosi lachi micuwae. Laca tsachilaca pibi mumunsa ereto, labe man fiquinan pae tie. La quiranasanan, yachi Tenca patachunae tie tie. Tsachi mancachibi patato jamo chudichunae tie tie. Ya tsachiri pibiri mumuntumin jochunae tie tie. Yari Diosichi Tencachi mumunmin jochunae tie tie. Diosi labe tsanque cuenta quee tie. Junni yachi Tencaca quirayoe tie. Paloma tsan jamochi nechi patato, Jesúchibi jamo chudie tie. 34 Junto junca quirato nulabe pánayoe tie ya Jesuri Diosichi Nao joeque. Juan israelítalabe tsanque jera cuenta quee.
Paluca tsachila Jesuca quirabi jilainunca
35 Junni aman ayuna nanchi Juan yachi tsachila palucabe wiruraminlanue. 36 Junni yari Jesús jinaminca quirato, quiralaquinade! tinue. Ya Diosi cuwaca jun opisa na cuwenta joe tinue. 37 Junni paluca Juanbe penenaminlari junca meráto, Jesuchi benechi jilainue. 38 Junni Jesuri quiraereto, benechi janaminlaca quirato, ¿Tica neyalaquinayun? tinue. Yalari yaca Rabí tito, ¿Tile chuyun? latinue. (Aman israelítala tala micariminlaca “rabí” tinunla joe.) 39 Junni yala tsantinan, Jesuri quirabi pejilaisa! tinue. Junni yachica quirabi pejito, jun mate yabe chuminlanue. Cuatro de la tarde tsansi jominue.
40 Junni Jesuca quirabi pejimin manca, yari Andrés jominue. Ya Simón Pédrochi aco jominue. Andrebe manca amicobe Juan pacaca meráto, Jesube pejica jominlanue. 41 Junni Andreri yachi acoca neyato fenue ya Simón tinunca. Yaca fetobi, Crístoca quiralaquiyoe latinue. (Aman jun matu to fiquichi Diosi wenteto ereca jun tsachica Cristo tino jominue.) 42 Junni Simonca Jesúchica tanjalainue. Junni Jesús ya Simonca tulan quirato, itsantinue:
—Nu, Simón, Jonachi nao, amana nuca manca mumun manpochinayoe tinue. Nuca Cefas tinun jochunae tinue. (Aman israelítalachi fiquichi Pedro tito, Cefas timin jominlanue.)
Felípenan, Nataniélinan, Jesube penenamin ilainunca
43 Ayuna nanchi Jesuri Galilea toca jino tenca canue. Junto Felípeca neyato féto, yacanan labe pejisa! tinue. 44 Felíperi Betsaida pueblobi nechi jominue. Andrebe Pédrobenan junbinan chuminlanue. 45 Junni Felíperi Nataniélica neyato féto, yabe itsantinue:
—¿Moisés matu mate Diosichi mantaca chutenato, Diosi wenteto ereno jun tsachica pila quica joco? ¿Diosichi mantate paminlanan ya Cristo tinun tsachica pacala joco? tinue. Aman junni chiquilari wari yaca quiralaquiyoe tinue. Jesús mumun joe Josechi nao. Nasaret pueblobi nechi joe tinue.
46 Junni Nataniéliri Felípeca meráto, ¿Nasarela sen jolajochinan? tinue. Felipe mantimini quirabi janiide! tinue. 47 Junni Jesuri Nataniel janaminca quirato, yaca itsantinue:
—Quiralaquede! Ja tsachi Nataniel sen israelita joe. Natiya nene patumin joe tinue.
48 Nataniéliri yaca meráto, ¿Niyaito laca miiyun? tinue. Junni Jesuri beconan pato itsantinue:
—Felipe nuca cajasa titusanan quiracayoe tinue ico pele tenpe chuminca.
49 Junni Nataniélinan Jesuca Rabí tito itsantinue:
—Nu Diosichi Nao joe. Israelítalachi Miya joe tinue.
50 Jesunan itsantinue:
—¿Nuca ico pele tenpe quirayoe tinun tenchi labe cayainayun? tinue. Nantanancari wepanato quirantsancari quinunca quirachunae tinue. 51 La tsachi ica jun joto tsarasica pachinayoe: Yoquido lasainan Diosichi anjelila lachite patato manlolaichunae. Junni nulari juncanan jera quiralaquichunae tinue.
Jesube Nataniélibe tsanque cuenta quilaquinue.

- San Juan
- <
- 1
- >

© 2012 WBT