- San Mateo
- <
- 27
- >

27
Jesuca Pilátochica tanjinunca
1 Aman junni tseinasa jerale israelita mantá tanla layailainue. Weyanla patelela jominlanue; weyanlari mantá tan unicala jominlanue. Yalari layaito tenpalaquinue Jesuca totesa carichun. 2 Junto Jesuca teleto, Poncio Pilato tinun miyachica tanjito cuwapolaquinue.
Judas itsanque puyanunca
3 Junnasari Judas ya israelita mantaminlachica manjinue. Jesuca totesa cuwapotobi, culpa duque tenhito laquiinue. Junto mantaminlachica manjinue ya peman chunca calaca mancuwabi. 4 Ya calaca yalachica mantanjato itsantinue:
—Nen, cala. Lari jutsa quicayoe. Tsara sen tsachica totesa cuwapocayoe tinue.
Ya israelita mantaminla mantimini itsanlatinue:
—Wari chiquilari junca miratulajoyoe latinue. Nunan junca manse pataride! latinue.
5 Junni tsanticala josa, Judas jun calaca Diosichi ya tamochi arale quepoto, junbi nechi jito, tencachiquenan cudanle cabo sili wito wiloito, sopeito puyanue. 6 Junni mantá tan patelelari ya calaca mancato, itsanlatinue:
—In calari totesa carimin cala joe. Jun tenchi Diosichi yabi tatuntsan joe latinue.
7 Junto aman junca tenpato, ya calachi to calaquinue. Jun tobi to nida quichun to canun to jomin jominue. Junni ya toca cato, pantiyon quilaquinue uyan tobi nechi jaminla puyalainari, junbi yalaca menachun. 8 Junni ya toca jun seiton calachi caya jonan, “Asan To” mumun tilatinue. Amanachinan jun toca jun tsannan catiminla joe. 9-10 Aman matu tote Diosichi mantate pamin tsachi manca, Jeremías mumun, ya toca pato itsanque pila chuteca jominue:
Miya Diosi labe itsantie tinue.
To canola jochunae tie tinue.
To nida quichun to canun postoca calaquichunae tie tinue.
Junni israelítalari tsachi mancaca osito cato, peman chunca calaca cuwantsan joe tilatichunae tinue.
Junni jun calachinan ya toca calaquichunae tinue.
Jeremías tsanque pila chuteca jominue. Junni mantá tan patelela jun toca Júdachi calachi canan, Jeremíachi fiqui jun tsanquenan patinue.
Pilátochi cale Jesuca juisio quilaquinunca
11 Aman junni Jesuri miya Pilátochi cale wiruraminbe Pilato itsantinue:
—¿Nuri israelítalachi miyayun? tinue.
Junni Jesuri tsan joyoe tinue. 12 Junnasa mantá tan patelelabe mantá tan unicalabe Jesuca culpa quichi tilatinasa Jesuri patunue. 13 Junni Pilátori yabe itsantinue:
—Yalari nuca duque culpa quichi latinae tinue. ¿Jun fiquica merátiyun? tinue.
14 Jesús mantimini yala culpa quica fiquica natiya manpatunue. Junnan miya duque wepananue.
Jesuca totesa tinunca
15 Junnasa aman casa ma fiestate Pilátori doramin mancaca manlarimin jominue. Tsachilabe panhamin jominue moca manlarisa tenjanque. 16 Junni jun mate duque miranun tsachi manca doraminue Barrabás tinun. 17-19 Junnasa quiranari israelítala layailainue jun tsanquenan doramin mancaca larisa carichun.
Tsanlainasanan Pilato juisio quito chusanan, yachi sonari fiquica erenue. Yari Jesuca pato, ya sen tsachica tede potudeque fiqui erenue. Quipibi amana quepen Jesús tenchi duque wepanayoe tinue. Junni aman Pilátonan ura tenhinue israelita mantaminla Jesuca pachisiri cuwapolaqueeque. Junto Pilato Jesuca manlarichique israelítalabe itsanque panhanue:
—¿Moca manlarisa tenjalaquin? tie. ¿Barrabaca manlarintsan jun, o Cristo tinun Jesuca manlarintsan jun? tinue.
20 Aman tsan josanan, mantá tan patelelabe mantá tan unicalabe jerale layaica jun tsachilaca payica jominlanue. Barrabaca manlarito Jesuca totede! tilatina! tica jominlanue. 21 Junni miyari manan manpanhato ¿Moca manlarisa latiyun? tie. ¿O Barrabaca o Jesuca manlarisa latiyun? tie. Junni tsantinasa, Barrabaca manlaride! tilatie. 22 Junni Pilátori yalabe beconan manpato itsantie:
—¿Junni Barrabaca manlarito, Cristo tinun Jesuca niyan quisa tenjalaquin? tie.
Aman tsachilari manpato, Yaca corosibi totesa caride! tilatie. 23 Junni Pilátori yalabe manan manpato itsantie:
¿Niyaito Jesuca tsanlatiyun? ¿Niyaque seiton quica jun? tie.
Junni tsachilari jun fiquica natiya tennatuto, fécari sonba pato, corosibi totesa caride! tilatie. 24 Junni Pilátori tenhinue tsachilari yaca natiya merátuto fécari firara tilatichinaeque. Junca tenhito pica tanjasa carie. Junsi jeralelachi cale tede tsalee Jesuca culpa quitiyoe tito. Tede tsaletobi, itsantie:
—In tsachi culpa itoe. Yaca totenun tenchi la culpa itoanae tie. Nulari totechi timinla joto, nulanan totesa carilaquede! tie.
25 Tsantinunsi jerale tsachilari itsanlatie:
—Ya culpaca jeleralaratiyoe latie. Yaca totenun tenchi culpa jono jonari, chiquilabe chiquilachi alicalabe jun culpaca inilaiyanae latie.
26 Junni tsachila tsanticala josa, Pilátori Barrabaca manlarinue. Junni Jesuca asotaquisa carito, soldadolachi cuwapoe yape corosibi totelaquisa. 27 Junni miyachi soldadola Jesuca casale miyachi yabi wa tamochi tanwito, jerale jun bolon soldadolaca layaisa carilaquinue. 28 Junsi Jesuchi camisaca jera larito, miya ponun uraran lubaquin camisaca pocarilaquinue. 29 Junsi po silica torinca quito, Jesuchi misubi polaquinue yaca Miyae tito. Junsi epe chideca yachi tsa tedebi chumicarilaquinue mantaminchi chide joe tito. Tsantobi Jesuchi cale telenhito, yaca pamiyato quirato, biba tilatinue. Israelítalachi miyaca biba quilaquisa! tilatinue. 30 Junsi yaca pipichi quito, ya chideca mancato misule quilaquinue. 31 Junni aman Jesuca michi pamiyato quirato, ya lubaquin camisaca manlarito, yachi camisaca manpocarito, corosibi totebi tanjilainue.
Jesuca corosibi wilocarinunca
32 Junte nechi jinato quiranari, Cirene to tsachi manca polenaminue Simón tinun. Junni soldadolari yaca Jesús puyano jun corosica nanasa carilaquee. 33 Junto Gólgota tinun postobi felaie. Aman israelítalachi fiquichi misu chideca “cólcota” timinlayoe. 34 Junni junbi féto, pele binobe cantsa pibe palato, Jesuchi cutsawochi latie. Ya mantimini nasi cuchito quirae miichun. Junsi nantari cuchitue.
35 Aman matu tote Diosichi mantate pamin tsachiri Jesuca pila chuteca jominue. Jesuca pato itsantica jominue: Yachi camisa ticatiya quitsalaalaquichunae tica jominue. Apostaito sorteailaichunae tica jominue ¿Mo cachunan? tito. Junni matu mate tsanque chuteca josanan, soldadola jun tsannan quilaquee. Jesuca corosibi wilocarito, yachi camisa ticatiya tsanquenan calaquee.
36-37 Junto ti culpa tenchi Jesús puyananunca pila quito, yachi misu jamo chutelaquee. IN JESUS JOE; ISRAELITALACHI MIYA JOE que pila chuteca jominue. Junto soldadola jera tsanquetobi, Jesuca quirato chuminlae. 38 Junni paluca tarinlacanan Jesube parejo corosibi wilocarilaquee manca yachi tsa nanchi, manca yachi jala nanchi.
39 Junni junse polenaminlari Jesuca yucacuralaquee. Misuca disi disi quito quiralaquee lucarito. 40 Itsantilatie:
—Nu Diosichi yaca araleto peman mate manqueyanae timinhe latie. Junni nuri tsanque poden jotori, tenca mántanan se lode! Nu Diosichi Nao jotori, corosibi nechi manpataniide! tilatie.
41 Junni israelítala tala mantaminlanan pequiranaminlae. Mantá tan patelelabe mantaca micariminlabe mantá tan unicalabe pequiranaminlae. Yalanan Jesuca seitonque pato, lucarito quirato, itsanlatie:
42 —Ja tsachiri uyanlaca se larimin joyoe titonan, tencachiquenan natiya se lono podeitue. Yari chiquilachi miya jotori, corosibi nechi manpatantsan joe latie. Manse lonari, yaca miya joeque quereinola joyoe latie. 43 Yari Diosichi Nao joto, yaca tennayoe timinhe latie. Diosi Jesuca tsa laquiratori, yaca se larino jochunae latie.
44 Ya tarinpunlanan yabe parejo wiloratonan, yaca yucacuralaquee.
Jesús puyanunca
45 Tsan josanan yotute jerale jun tobi nemenhie peman óra fecári. 46 Junni tre de la tardete Jesuri sonba pato itsantie:
—Lachi Diosi, lachi Diosi, ¿niya jonan laca puraca joyun? tie.
Aman israelítalachi fiquichi pato, “Elí, elí, ¿lama sabactaní?” tinue. 47 Junni jun quelole raminla weyanlari yaca “elí” tinunca meráto yucale meráto, matu to Elíaca otin tinae tilatie. 48 Tsanlatinunsiri tsachi manca sujito, cuwa tsanbi pele binoca atasuwato, chidebi chuteto, Jesuchi fiqui forole tilicarie yape chusa. 49 Uyanla mantimini yaca te, camérantsan joe latie. Pansile Elías yaca se laribi jachunae latie. 50 Junni Jesús manan sonba atito puyae.
51 Aman Diosichi ya tamo quitsabi wa jali tsan dole tinraminhe. Junni Jesús puyanasaleri, ya jali jamochi nechi jera chile sujinue. Junsi to wenasa, sunan bojinue. 52 Junsi menaranunte manforoinan, Diosica tennaminla weyanla puyaca jominlanan mansonhito, 53 menabi nechi manlolainue. Junni Jesús mansonhinunbi, ya puyaca jominla Diosichi pueblobi wilainue Jerusalén tinun pueblobi. Layanla yalaca quiralaquinue.
54 Aman Jesuca quiramin soldadolabe yalachi capitanbe to wenanunca quiralaquee. Junca quirato, titiya jera niyainanunca quirato, wepanalaito itsanlatie:
—In tsachiri Diosichi tsa Nao jominue latie.
55-56 Duque sonalanan jabi nechi Jesús puyanaminca pequiranaminlae. María Magdalena, Zebedéochi naolachi ayan, manca María quiranaminlae. Aman ya María Jacóbochi, Josechi ayan jominhe. Ya sonala uyanlabenan Galilea tobi nechi Jesube pejaca jominlanue. Yabe penenato ano pecufimin jominlanue.
Jesuca menanunca
57 Junni aman quepen inunbi cala tan tsachi manca janue José mumun. Arimatea pueblo tsachi jominue. Junni yari Jesube penenamin joto, 58 Pilátochica jito Jesús puyacaca mancuwasa rocainue. Tsanque rocainan, Pilátori mancuwalaquisa mantanue. 59 Junni Joseri Jesús puyacaca cato, sen jalichi lapinue. 60 Aman José ya menaichun su chupabi bobeda cuwenta foro quisa carica jominue. Junni Josela Jesuca pirato jun forochi tsoreto, wa suca elanpolarito, foroca doto manjilainue. 61 Tsanlaquinasanan María Magdalénabe manca Maríabe jun foro catenle chuminlanue. 62 Ayuna nanchi jasaino ma jonan, jera seino ma jominue.
Aman ayuna nanchi mantá tan patelelabe fariséolabe Pilátochica jito 63 itsanlatinue:
—Miya Pilato, Jesús casonnaminnan, duque nene pamin jominue latinue. Yari puyatonan, peman mate mansonhiyanae ticae latinue. Chiquilari jun fiquica mantenhito, nuchica jalainayoe latinue. 64 Itsanquisa tenjalaquee. Ya menaranun foroca sele cuidaisa carintsan joe yape yachi tsachila quepen jato, Jesuca mantanjilaitusa. Yaca mantanjitori, tsachilabe jera nene pato mansonhinue tilatichunae latinue. Jesús capuyatuminnan seiton quinaminhe latinue tsachilaca encanato. Aman yachi tsachila yaca mansonhinue latinari, nantanancari seitochunae latinue.
65 Junni Pilátori itsantinue:
—Soldadolaca tanjilaide! tinue. Menaranunca jito, nisi pode jonunca cuidaisa latina! tinue.
66 Junni israelita mantaminlari junchi jito, soldadolaca cuidaisa carito, seque dosa carilaquinue. Junsi chinapechi sonba dolaquinue yape monantiya suca lasitusa.

- San Mateo
- <
- 27
- >

© 2012 WBT