- San Lucas
- <
- 1
- >

San Lucas
chuteca sen fiqui
Caque fiqui: Lucas israelita itomin jomin jonhoe. Griego joto, yari medico jominue. Páblobe amico joto, weyante yabe penenamin jominue. Aman manca tsachinan Lúcachi amico jominue Teófilo mumun. Teófilori Jesucrístobe cayaica jotonan Jesucrístoca paca fiquica seque miitominue. Junni Lucas in pila chutenato, Teófilo tenchi chutenaminue yaca micarichun. Junni Lucas tsanque chutenasa Diosichi Tencanan yaca chutesa carinaminue yape in pilari Diosichi Pilabi pejosa. Jesucristo micarinun male nechi peman chunca wata tsansite Lucas in pila chutenue.
1
1-3 Amico Teófilo, in pilabi Jesuca cuenta polarichinayoe. Casale casaleri yaca cacachi quiraminla chiquilabe cuenta manquilaquee. Yala casalele nechi Jesús niyan quinanunca miralarato, jun fiquica chiquilabe polarilaquee. Junni duque tsachila yalachi fiquica meráto, seque, tuca pila chutechi tilatinue Jesús chiquilachite jera niyan quinanunca. Junni lanan Jesús niyanhica jonunca casalele nechi jera tuca miica joto, jera cuenta pepolarino munarayoe. Casalele nechi jeraicari seque chuteno muquee. Nunan respetainun amico joe. 4 Jesucrístoca paca cuentaca numa miinae. Junni aman lachi pilaca quirato, jun cuentaca jera tsarasica tuino podeichunae.
Mumunmin Juan naino joe tinunca
5 Casale casaleri Herodes tinun miya Judea tobi mantamin josa, israelita patele manca jominue Zacarías mumun. Abías tinun bolonbi patele jominue. Ya unilachi sona Elisabet mumun jominue. Elisabechi familialanan Aaronchi alicala joto, patelela pejominlanue. 6 Zacaríabe Elisabebe Diosichi cale sen jominlanue. Diosichi mantaca jera meráto nenaminlanue. 7 Elisabet mantimini na quitumin jotonan, sinuca jominue. Zacaríanan unica jominue.
8 Junni Zacaríachi bolon patelela ti quino jonatiya quinaminlanue Diosichi cale. 9 Patelelachi mite jeralelachi mumunca pilaquidobi chuteto, mancachi mumunca quiratuminnan camin jominlanue mo Diosichi yabi wino jonunca miichun. Junni Zacaríachi mumun chutecaca calaquinan, yari junbi wito, insienso lucuca nin ponaminue. 10 Ya insiensoca nin ponasari, jerale tsachila urachinan mérato Diosibe rocainaminlanue. 11 Aman jun quiranari pansile nechi Miya Diosichi anjeli quirainue. Jun insienso nin ponanunle tsa nan tala wiruranue. 12 Zacarías ya anjelica wepanato quirato, jeletinue. 13 Anjeli mantimini itsantinue:
—Zacarías, wepanatude! tinue. Nu rocainanunca Diosi meraca joe tinue. Junca meránan, nuchi sona Elisabet na quichunae. Junni ya náca Juan mumun polaquina! 14 Ya naieque layan tsachila son tilatichunae tinue. Nunan duque peson tichunae tinue. 15 Jun naoca Diosi fe mantá tan tsachi joe tichunae tinue. Bino, nin warente cuchituchunae tinue. Ya nainunle nechi Diosichi Tenca yaca jera caya jochunae tinue. 16 Duque israelítalaca Miya Diosibe mancayaisa carichunae tinue. 17 Matu to Elías cuwenta Diosichi mantaca petachunae yape apalanan, nalalanan parejo seque mantenca calaquisa. Tsachilaca payichunae yape merátuchi timinlari manmeralaquisa. Junsi tenca tanla paca fiquica manmerása carichunae. Tsachilaca micarichunae tinue yape seque mannenalarasa, Miya jano joeque.
18 Junni anjeli Zacaríabe tsantica josa, Zacarías itsanque panhanue:
—Meráde! La unica joyoe. Lachi sonanan sinuca joe tinue. ¿Junto niyaito miicaichunan? tinue na quirano jonunca.
19 Junni anjeli itsantinue:
—Gabriel joyoe. Diosichi cale wiruramin joyoe tinue. Diosi laca erecae yape in sen fiquica nube cuenta polarisa. 20 Junni nu meráde! La na quichunae tica jonan, nuchi sonari na quino ma fenan na quichunae. Junni la tsanticaca nuri quereituto, patumin ichunae ya náca mumun pono fecári.
21 Junni Zacaríabe anjelibe tsanque cuenta quilaquinasa tsachilari urachi méraminlanue. Diosichi ya urachi Zacaríaca mérato, wepananaminlanue ¿Niyaito tsancari piyanhinan? tito. 22 Junni Zacarías manlotobi, pano podeitunue. Junto tedechi molde quito quirawonan, miilainue Diosichi yabi yachi quirajanueque.
23 Junni Zacarías Diosichi yabi jera quino jonunca quito manjinue. 24 Aman junni nanni inale Zacaríachi sona Elisabet na winue. Na witobi, mante pe fecári tsaito chuminue. Junsi 25 itsantinue:
—Miya Diosi chiqueca laquirato quirato, seque quee tinue. Na quitumin joyoeque luraminca piyarie tinue na quisa carito.
Jesús naino jonunca
26 Sota pe poleto, Gabriel tinun anjeli manpatanue. Diosi ereca jun manpatanue Galilea toca. Nasaret puebloca jato, 27 junto unila iton sonachica janue Maríachica. Ya Maríari unilabe cayaino jotonan, cacayaica itominue. Ya unilari José mumun jominue. Matu to miya Davichi alica jominue. 28 Junni aman ya anjeliri Maríachica jato itsantinue:
—Nube saludainayoe tinue. Miya Diosi nube rato, nuca duque laquirae tinue. Diosi nuca duque pansi josa carichunae tinue. Uyan sonalaca fécari pansi josa carichunae tinue.
29 Junni María ya anjelica quirato, yachi fiquica meráto, duque wepananue. Ya ti quichun tsanque saludainanque tenca cato wepananue. 30 Junni anjeli itsantinue:
—María, jeleratude! tinue. Diosi nuca laquirae tinue. 31 Meráde! tinue. Nu na wito, unila na quichunae tinue. Ya náca Jesús mumun pona! tinue. 32 Ya na uwaitobi, duque mantá tan tsachi uwaichunae. Ya náca jamochi chumin Diosichi Nao tinun jochunae tinue. Miya Diosi yachi mantá cuwachunae matu to miya Davichi cuwenta. David yachi matu tata joto, israelítalaca mantamin jominue. 33 Junni nuchi nao jun tsanquenan israelítalaca mantamin jochunae tinue. Numatotiya mantato chuchunae tinue.
34 Maríari jun fiquica meráto, unila itoyoe tinue. ¿Junni niyaito na queichunan? tinue. 35 Junni anjeli manpato itsantinue:
—Diosichi Tenca nuchica jachunae tinue. Diosi fécari mantá tan joto, nuca poyochi cuwenta dochunae tinue. Junnan ya sen náca Diosichi Nao tinun jochunae tinue. 36 Meráde! Nuchi familia Elisabenan, sinuca jotonan na pun joe tinue. Na quitumin joe latica josanan, sota pe na pun joe tinue. 37 Diosi jera ticatiya quino podeimin joe tinue.
38 Junni Maríari anjelichi fiquica jera meráto, itsantinue:
—Junni tsan jonari, se joe tinue. Miya Diosi panunca meraniquimin joanae tinue. Nu tsantica fiqui se loniisa tenjae tinue.
Tsantinunsi anjeli manjinue.
Maríari Elisabeca quirabi jinunca
39 Junnasa María du minu wewe jito, Elisabet chunun puebloca jinue Judea tobi. 40 Junni Zacaríachica jito, tamochi wito, Elisabebe saludainue. 41 Junni aman Elisaberi Maríachi fiquica meránan, nari Elisabechi pecolobi wecainue. Junni Elisaberi Diosichi Tencabe jera cayaica joto, 42 sonba seque pato, itsantinue:
—Diosi nuca pansi josa carichunae tinue yape uyan sonalaca fe pansi josa. Nuchi naocanan pansi josa carichunae tinue. 43 Nuchi na chiquechi Miya jochunae tinue. Junni chique duque son joyoe tinue nu quirabi jae tito. 44 Junni nuchi saludoca meránunsi, chiquechi na wecaie tinue. Duque son tito pecolobinan wecaie tinue. 45 Nu Miya Diosichi fiquica quereito, duque son jochunae tinue. Ya fiqui tsarasica jochunae tinue.
46 Junni Elisabechi fiquica meráto, María itsantinue:
Chiquechi tencabi Miya Diosica tsaracari seque pánayoe tinue.
47 Diosi chiqueca se larica joe tinue.
Junnan chiquechi tencabi yaca duque son joyoe tinue.
48 Diosiberi mantaimin jotonan, epe sona joyoe tinue.
Tsan josanan Diosi chiqueca duque seque quirae tinue.
Junni meráde! Amanale nechi jeralela chiqueca pansi joe tilatichunae tinue.
49 Diosi duque sonban joto, chiqueca tsaracari seque quee tinue.
Ya tsaracari sen patsa joe tinue.
50 Yaca jeleraminlaca numatotiya laquirato polechunae tinue.
51 Junni yari sonba quimin joe yape sonban Diosi joeque miilaisa.
Weyanlari tencabi duque sen joyoe tito, mantá tayoe timinla joe tinue.
Diosi mantimini yalaca jera arara sueremin joe tinue.
52 Fécari mantá tan tsachilaca epe suwamin joe; epe tsachila jominlaca mantá tan suwamin joe tinue.
53 Ano itonlachi sen ano cuwamin joe; oco tsachilachi natiya cuwatuminnan manheremin joe tinue.
54 Diosi yachi israelita tsachilaca ayudaica joe.
Yalaca laquirano joyoeque mantenhito, ayudaica joe.
55 Chiquilachi matu to tatalabe junca cuenta quito tsantica jominue.
Maríari tsanque cuenta quinue. 56 Junto María Elisabebe peman pe tsansi pechuto manjinue.
Mumunmin Juan nainunca
57 Junni Elisabet na quino ma fenan, unila na quinue. 58 Familialabe quiranunlabe na quica jonunca miito, son tilatinue. Diosi ya sonaca duque laquirato na quirasa carinue tito yaca son tilatinue. 59 Junni ochu mate ya nachi quidoca poreno jominue israelítalachi mite quito. Tsanque poresa caribi jito, jun matenan mumun pono jominue. Junni quirabi pejaminlari ya náca Zacarías mumun pontsan joe latinue yachi apa cuwentanan. 60 Nachi ayan mantimini te tinue. Yaca Juan mumun polaquechinayoe tinue. 61 Junni amicolari wepanato, itsanlatinue:
—¿Ti quichun ya náca Juan polaquichun? tilatinue. Nulachi familiala monantiya Juan mumun itolajoe latinue. 62 Tsantito, nachi apaca quirato tedechi micuwalaquinue ya náca ti mumun pono jonunca miichun. 63 Junni nachi apari pilaquido panhato, ya nari Juan mumun joeque chutenue. Junni jeralela junca quirato, wepanalainue.
64 Junni aman nachi apa tsanque pila chutesi, manpano podeinue. Junto aman Diosica seque panue. 65 Quirabi pejaca junla nachi apa manpano podeinunca quirato jeleilainue. Junni Judea tobi du minu jun cuentaca jeralete mera jominue. 66 Ya cuentaca meráminla junca duque tenca canilaquinue. ¿Jun na niyanhichunancan? tito, duque tenca calaquinue. Junni ya náca Diosi laquirato ayudainaminue.
Mumunmin Juanchi apa itsanque Diosichi mantate panunca
67 Junni nachi apa Zacaríari Diosichi Tencabe jera cayaito, Diosichi mantate pato, itsanque panue:
68 Miya Diosica duque seque pantsan joe tinue.
Israelítala yachi tsachila jolajoyoe.
Junni chiquilachica jato, chiquilaca se larichunae tinue.
69 Matu to miya David Diosibe mantaimin pejominue.
Junni yachi alica mancaca Diosi wentechunae tinue.
Yaca sonban se larimin suwachunae yape israelítalaca se larisa.
70 Matu mate Diosichi mantate paminlaca cuenta quilaquinue tinue.
Diosichi sen tsachila joto, ya se lariminca itsanlatinue tinue:
71 Chiquilaca se larichunae latinue tinue yape chiquilaca pa jominla pasuwalaquitusa.
72 Aman Diosiri chiquilachi matu tatalabe paca joto, Ya fiquica mantenhino joyoe tica joe tinue.
Yalaca laquirato ayudaino joyoe tica joe tinue.
Jun tenchi amana mate jun fiquica mantenhito ya se lariminca erechunae tinue.
73 Aman ya matu to paca fiquiri Abrahanbe paca jominue tinue.
Diosi Abrahanbe juraquito, tsarasi cuenta quito, itsantica jominue tinue:
74 Chiquilaca se lariyanae tica jominue yape pa jominla chiquilaca pasuwalaquitusa.
Se lariyanae tica jominue yape chiquilari ya pa jominlaca jele tituto, Diosichi tenchi titiya quino podeilaisa.
75 Tsanquinan, chiquilari Diosica meráto, yabe seque penenano podeilaiichunae tica jominue tinue.
Junni Diosi tsanqueyanae tica joto, amana mate tsanquichunae tinue.
76 Junni nachi apa jeralelabe tsantitobi, aman nabeman itsantinue:
Nuca jamochi chuminchi mantate pamin joeque palaquichunae tinue.
Nu Miyaca caquenan jito, yachi tenchiri tsachilaca manseisa carichunae tinue.
77 Nu Diosichi tsachilaca micarinato, in fiquica micarichunae tinue.
Chiquilaca se larichunaeque micarichunae tinue; jutsaca piyarintsan joeque micarichunae tinue.
78 Junni Diosi chiquilaca duque laquirato, chiquilachi jutsaca piyarichunae tinue.
Chiquilaca laquirato, chiquilachite jamochi nechi tsechunae.
79 Aman chiquila jutsa quiminla joto, nemente cuwenta jolajoyoe tinue.
Junni Diosi chiquilachi tencabi tseisa carichunae yape yachi minubi nenalarasa.
Jun minubi nenaminlari wepanatuto pansi nenalarachunae tinue.
Ya nachi apa tsanque cuenta polarinue Diosichi mantate pato. 80 Junni na uwainato, sonban tenca inue. Niyanlanantiya chutunun postote chuminue israelítalaca micaribi jano fecári.

- San Lucas
- <
- 1
- >

© 2012 WBT