- San Juan
- <
- 13
- >

13
Jesús yachi tsachilachi nedeca tsalenunca
1-3 Junni casa ma fiesta nasi nacá caitosanan, Jesube chiquilabe man parejo ano pefilaquinamanyoe. Junni junnasa yucan Júdaca seiton tenca suwaca jominue. Ya Júdari Simón Iscariótechi nao jominue. Junni yaca Jesuca pa jominlachi cuwapono tenca casa carica jominue. Jesús mantimini jera miraminue Apa Diosi yaca jera mantá tan suwaca joeque yape jeraleca mantasa. Diosichibi nechi pataca jomin joto, Diosichicanan manlono jominue. Yacanan Jesús miraminue. Junni jamochi manlono ma quelo inaminue yachi Apa Diosichica manlono ma. Chiquila yachi tsachila joto mantimini, tote canenanonan jominlayoe. Junni aman Jesuri juncanan tenhinue ya jamochi manlono ma quelo inaeque.
Junca tenhito, chiquilaca duque laquiramin joto, sen quito quirawoe duque laquiramin joeque miralarasa. Itsanquee: 4 Ano filaquinaminnan, Jesús wiruito, camisa larito, towayaca awinto, 5 labacarabi pi poto, chiquilachi nedeca tsalee chiquilachi peyun cuwenta ito. Nedeca tsaleto, ya towayachinan nedeca manfu suwae. 6 Junsi Simón Pédrochi nedecanan tsalechinaminca Miya tie. ¿Niyaito lachi nedeca tsalechinayun? tie. 7 Jesuri beco pato, itsantie:
—La niyaque quinanunca nu amana tuituchunae tie; wanbile tuichunae tie.
8 Junni aman Pedro itsantie:
—Nuri lachi peyun itoe. Lachi nedeca numanan tsaletuchunae tie.
Junni Jesuri itsantie:
—Nuchi nedeca tsaletunari, lachi tsachi itochunae tie.
9 Tsantinunsile Simón Pedro itsantie:
—Miya, nedecasiri tsaletude! tie. Tedecanan, misucanan tsalede! tie.
10 Junni Pedro tsantinunsi, Jesuri itsantie:
—Te, nedecari tsalentsan joe tie. Pucalete pipiyatobi, pucalete manpipiyano itoe; tobi nenato nedecari mantsaleto, pucalete manpipiyaca cuwenta manjolajochunae tie. Jun tsanquenan nulachi tenca jera tsaleca jolajoe tie. Junni nula jeralelachi tencaca tsaleca jun itolajoe tie.
11 Jesús miraminue mo yaca cuwapono jonunca. Jun tenchi nula jeralelachi tencaca tsaleca jun itolajoe tie. 12 Junni aman Jesús chiquilachi nedeca jera tsaletobi, yachi camisaca manpoto manchuditobi, itsantie:
—¿La nulaca tsaina niyaque quinanunca entendeilaitiyun? tie. Tenca calaquede! tie. 13 Nula laca Miya timinlae tie. Micarimin timinlae tie. Nulari tsa pato tsanlatinae tie. Nulachi Miya joyoe tie. 14 Junni lari nulachi Miya jotonan, peyun cuwenta ito nulachi nedeca tsaleyoe tie. Junni la tsanquinari, nula talanan ticatiya peyun cuwenta ito tsanquinilaquina! tie. 15 Lari tsanquiyoe yape nulanan la cuwenta nenalarasa.
16 Nulabe tsarasica pachinayoe tie: Peyunla yalachi patronlaca fécari mantá tan itolajochunae tie. Ereca junla yalaca ereminlaca fe mantá tan itolajochunae tie. 17 Junca miratonan merátutori, pansi itolajochunae; mirato meráminlari pansi jolajochunae tie.
18 Nula jeralelacari tsantitiyoe tie. La mirayoe la wenteca jun tsachila niyan jolajonunca. Tsan josanan Diosichi Pilabi man fiquinan chuteca joe: Labe ano pefimin tsachi manca lachi contraino joeque chuteca joe tie. Jun fiquiri jun tsanquenan patichunae tie. 19 Junni jun catsanhitusanan nulabe pánayoe tie tsanhinasa yape mantenhito quereilaisa.
Junni Jesús capánato itsantie:
—Jun mate la pacaca mantenhito, la mo jomin jonunca tenhilaichunae tie. 20 Nulabe tsarasica pachinayoe tie: La ereca junlaca facariminlari laca facariminla cuwenta jolajochunae; laca facariminlari laca ereminca facariminla cuwenta jolajochunae tie.
Jesús chiquilabe tsanque cuenta quee.
Jesús panue Judas yaca cuwapono joeque
21 Junni Jesús tsantito, yachi tencabi duque wepananato, chiquilabe itsantie:
—La nulabe tsarasica pachinayoe tie: Nula manca laca cuwapochunae tie.
22 Junni Jesube penenaminla tala beco beco quiracaalaquiyoe moca tsantin tinanque tenca cato. 23 Junni Jesube penenamin manca, ya duque laquiranun tsachi, yachibi nanle chuminhe. 24 Junni Simón Pedro yaca tedechi mipa mipa quee yape Jesube panhasa. Mo cuwapono jonunca miichun tsanquee. 25 Junni ya tsachiri Jesube panhato, ¿Moca tsantiyun? tie. 26 Junni Jesús itsantie:
—Bibuca pisule casi, tunpibi unto cuwachinayoe tie. Ya bibuca camin laca cuwapomin jochunae tie.
Tsantisi bibuca cato tunpibi atacarito, Júdachi cuwae ya Simón Iscariótechi naochi. 27 Ya bibuca canunsi, yucan Júdachibi winue. Junni Jesús yabe itsantie:
—Ti quino jototiya, we quiniquede! tie.
28 Weyanla ano pefinaminlari miitolajominue tica tsantica jonunca. 29 Judas Jesube penenaminlachi calaca taminhe. Junni weyanlari tenca cato, fiesta ano fichun ticatiya casa mantaca jonhoe latie. O poperelachi ticatiya cato cuwasa tica jonhoe latie. Tica tsantica jonunca tsarasi miitominlanue. 30 Junni Judas jun bibuca fisi, tamochi nechi manloto jie. Quepen jominhe.
Casan mantá cuwanunca
31 Judas loca josa, Jesús itsantie:
—Inale miintsan ichunae la tsachi ica jun joto tsara sen patsa joeque. Lanan jerale tsachilaca quirawochinayoe Diosi tsara sen patsa joeque. 32 Diosi tsara sen patsa joeque la micarinasanan, Diosinan laca tsara sen patsa joeque micarichunae tie. Moora tsan joeque micarichunae tie. 33 Junni nalalabe cuwenta nulabe pachinayoe. Nulabe nasiri canenano joyoe tie. Matuleri la israelítalabe pato, itsanticayoe: La jinanunca nula jano podeilaituchunae ticayoe tie. Junni amana nulabenan jun tsannan tichinayoe tie. Nula la jinanunca pejino munaratonan, podeilaituchunae tie. 34 Nulachi casan mantá cuwachinayoe tie yape nula tala laquiracaalaquisa. La nulaca laquiranun cuwenta, nula talanan laquiracaalaquina! tie. 35 Nula tala laquiracaato nenalaranari, jeralela junbe miilaichunae labe penenaminla joeque.
Pedro Jesuca purano joe tinunca
36 Aman Jesús tsantinunsile, Simón Pedro pato, Miya, ¿nunchi jichinayun? tie. Jesunan itsantie:
—La jinanunca nuri pejano podeitue tie. Man mate nu junchi pejano podeichunae tie.
37 Junni Pédronan itsantie:
—Miya, ¿niyaito nube pejino podeituichunan? tie. Nuchi tenchi puyanoyoe tie.
38 Jesús Pedro tsantinanunca meráto, itsantie:
—¿Lachi tenchi puyanoyun? tie. Te. Nube tsarasica pachinayoe tie: Nunan laca purachunae. Walpa apaca capatusanan, peman ne laca miitoyoe tichunae tie.
Jesús tsanque cuenta quee.

- San Juan
- <
- 13
- >

© 2012 WBT